Document ID: 32013R1328

REGOLAMENT TA’ IMPLIMENTAZZJONI TAL-KUMMISSJONI (UE) Nru 1328/2013
tat-12 ta’ Diċembru 2013
li jagħti kumulazzjoni transreġjonali bejn l-Indoneżja u s-Sri Lanka fir-rigward tar-regoli tal-oriġini użati għall-għanijiet tal-iskema ta’ preferenzi tariffarji ġeneralizzati skont ir-Regolament (KEE) Nru 2454/93
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali tal-Komunità (1), u b’mod partikolari l-Artikolu 247 tiegħu,
Wara li kkunsidrat ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (2), u b’mod partikolari l-Artikolu 86 tiegħu,
Billi:
(1)
L-Artikolu 86(5) tar-Regolament (KEE) Nru 2454/93 jipprevedi u jistabbilixxi l-kundizzjonijiet li bihom il-pajjiżi benefiċjarji tas-Sistema ta’ Preferenzi Ġeneralizzati tal-Unjoni (SPĠ) li jappartjenu għal gruppi reġjonali I u III jistgħu jitħallew jużaw materjali ta’ xulxin taħt tip speċifiku ta’ kumulazzjoni normalment imsejħa “kumulazzjoni transreġjonali”.
(2)
Permezz ta’ ittra datata l-15 ta’ April 2013, l-Indoneżja u s-Sri Lanka ppreżentaw talba konġunta għal kumulazzjoni transreġjonali skont l-Artikolu 86(5) tar-Regolament (KEE) Nru 2454/93.
(3)
Il-pajjiżi kkonċernati jipproponu li, sabiex ikun stimulat il-kummerċ u jikkontribwixxi għat-tkabbir taż-żewġ ekonomiji, is-settur tat-tkabbir tat-tabakk tal-Indoneżja jitħalla jforni lis-settur tal-manifattura tas-sigarri tas-Sri Lanka b’materjal ta’ oriġini Indoneżjana, li s-Sri Lanka tkun tista’ tuża hemmhekk taħt kumulazzjoni billi taħdmu jew tipproċessah ulterjorment b’mod li jmur lil hinn mill-operazzjonijiet deskritti fl-Artikolu 78(1) tar-Regolament (KEE) Nru 2454/93.
(4)
Fit-talba ż-żewġ pajjiżi impenjaw ruħhom li jikkonformaw jew jiżguraw il-konformità mar-regoli tal-oriġini tas-SPĠ u li jipprovdu l-kooperazzjoni amministrattiva meħtieġa biex jiżguraw l-implimentazzjoni korretta ta’ dawn ir-regoli, kemm fir-rigward tal-Unjoni kif ukoll bejniethom.
(5)
It-talba tinkludi deskrizzjoni tal-materjali li se jintużaw taħt kumulazzjoni, li huma tabakk mhux immanifatturat u l-iskart tat-tabakk bl-intestatura 2401 tas-Sistema Armonizzata (SA), kif ukoll il-fażijiet tal-ipproċessar u l-proċessi ta’ sostenn li għandhom jitwettqu fis-Sri Lanka.
(6)
Il-pajjiżi li qed jagħmlu t-talba jgħidu li l-kumulazzjoni transreġjonali, jekk tingħata, ikollha effetti pożittivi fuq l-ekonomiji taż-żewġ pajjiżi u ma taffettwax b’mod ħażin is-setturi tal-ekonomija tal-Unjoni involuti fil-produzzjoni u l-bejgħ tas-sigarri.
(7)
Għalhekk għandha tingħata l-possibbiltà lis-Sri Lanka li takkumula materjal tal-intestatura 2401 tas-SA li joriġina fl-Indoneżja, sakemm iż-żewġ pajjiżi jibqgħu pajjiżi benefiċjarji tas-SPĠ fis-sens tal-Artikolu 2(d) tar-Regolament (UE) Nru 978/2012 tal-Parlament Ewropew u tal-Kunsill (3).
(8)
Il-Kummissjoni Ewropea se timmonitorja l-evoluzzjoni tal-importazzjonijiet li jirriżultaw minn din l-awtorizzazzjoni u fid-dawl ta’ dan il-monitoraġġ, tista’ tikkonsidra mill-ġdid din l-awtorizzazzjoni abbażi ta’ kriterji bħalma huma ż-żieda fil-kwantità tal-importazzjonijiet.
(9)
Il-miżuri previsti f’dan ir-Regolament huma konformi mal-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Is-Sri Lanka hija b’dan intitolata tuża, skont l-Artikolu 86(5) tar-Regolament (KEE) Nru 2454/93, tabakk mhux immanifatturat u skart tat-tabakk tal-Kodiċi 2401 AS li joriġinaw fl-Indonesja taħt kumulazzjoni tal-oriġni. Skont l-Artikolu 86(2)(a) tar-Regolament (KEE) Nru 2454/93, dan id-dritt huwa bil-kundizzjoni li s-Sri Lanka u l-Indoneżja, fiż-żmien meta jkunu qed jesportaw il-prodott lejn l-Unjoni, jibqgħu t-tnejn pajjiżi benefiċjarji skont it-tifsira tal-Artikolu 2(d) tar-Regolament (UE) Nru 978/2012.
Artikolu 2
Dan ir-Regolament jidħol fis-seħħ fl-1 ta' Jannar 2014.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta’ Diċembru 2013.

Labels: 1
17
3
6
18